RÅDETS DIREKTIV 95/24/EF af 22. juni 1995 om ændring af bilaget til direktiv 85/73/EØF om finansiering af veterinærundersøgelse og -kontrol af produkter af animalsk oprindelse, der er omhandlet i bilag A til direktiv 89/662/EØF og i direktiv 90/675/EØF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 85/73/EØF af 29. januar 1985 om finansiering af veterinærundersøgelse og -kontrol af produkter af animalsk oprindelse, der er omhandlet i bilag A til direktiv 89/662/EØF og i direktiv 90/675/EØF (1), særlig artikel 6, stk. 1 og 2,

under henvisning til forslag fra Kommissionen, og

ud fra følgende betragtninger:

i direktiv 85/73/EØF er der fastsat de nødvendige regler til at sikre finansieringen af veterinærkontrol af fersk kød;

for kød fra tredjelande bør der herved ske en sammenkædning med den dato, efter hvilken der skal være indgået aftaler om mindre hyppig fysisk kontrol af sendinger af bestemte produkter, som indføres fra tredjelande i henhold til direktiv 90/675/EØF (2); hyppigheden bør fastlægges i de ligestillingsaftaler, som for nærværende forhandles med visse tredjelande;

disse forhandlinger er endnu ikke afsluttede; datoen for, hvornår den i direktivet fastsatte afgift kan opkræves, bør derfor udskydes -

UDSTEDT FØLGENDE DIREKTIV:

Artikel 1

I kapitel II i bilaget til direktiv 85/73/EØF affattes punkt 2 således:

»2. Imidlertid kan medlemsstaterne fastholde de nedsatte afgiftsbeløb, som de anvendte pr. 1. januar 1994, med hensyn til import fra et af følgende lande: New Zealand, Canada, Australien, USA, Polen, Tjekkiet, Slovakiet, Ungarn, Uruguay, Chile, Argentina og Schweiz, der pr. 31. december 1994 har indledt sonderende forhandlinger med Det Europæiske Fællesskab med henblik på indgåelse af en samlet ligestillingsaftale angående veterinære garantier (dyrs sundhed og folkesundhed), der er baseret på princippet om gensidighed, indtil indgåelsen af en sådan aftale eller senest indtil den 31. december 1996.

Denne nedsættelse må højst være på 55 % i forhold til de faste beløb i punkt 1.

Størrelsen af den afgift, der skal opkræves ved import fra et af de tredjelande, der er omhandlet i første afsnit, vil blive fastsat efter indgåelse af den samlede ligestillingsaftale med det pågældende tredjeland efter proceduren i punkt 3, og under hensyn til følgende principper:

- kontrolhyppigheden

- størrelsen af den afgift, der anvendes af det pågældende tredjeland på import fra Fællesskabet

- afskaffelse af andre beløb, der opkræves af tredjelandet, som f.eks. obligatorisk deponering eller opkrævning af sundhedsgaranti«.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Det anvendes fra den 1. juli 1995.

Artikel 4

Dette direktiv er rettet til medlemsstaterne.

Udfærdiget i Bruxelles, den 22. juni 1995.

På Rådets vegne

Ph. VASSEUR

Formand

(1) EFT nr. L 32 af 5. 2. 1985, s. 14. Direktivet er senest ændret ved direktiv 94/64/EF. EFT nr. L 368 af 31. 12. 1994, s. 8.

(2) EFT nr. L 373 af 31. 12. 1990, s. 1. Direktivet er senest ændret ved direktiv 94/360/EF (EFT nr. L 158 af 25. 6. 1994, s. 41).